สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 23 ก.พ.60
24 ก.พ. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (23 ก.พ.) โดยดาวโจนส์ปิดที่ระดับสูงสุดติดต่อกันเป็นวันที่ 10 หลังจากมีรายงานว่า ประธานาธิบดีโดนัลด์ ทรัมป์ ได้ให้คำมั่นกับบรรดาผู้บริหารบริษัทขนาดใหญ่ของสหรัฐที่ได้รับเชิญให้เข้าร่วมหารือที่ทำเนียบขาวว่า เขาจะนำการจ้างงานหลายล้านตำแหน่งกลับสู่สหรัฐ นอกจากนี้ ตลาดยังได้แรงหนุนหลังจากนายสตีเวน มนูชิน รัฐมนตรีคลังสหรัฐ เปิดเผยว่า เขาจะผลักดันให้กฎหมายปฏิรูปภาษีผ่านสภาคองเกรสก่อนจะปิดสมัยประชุมสภาในเดือนส.ค.
ดัชนีเฉลี่ยอุตสาหกรรมดาวโจนส์ปิดที่ 20,810.32 จุด เพิ่มขึ้น 34.72 จุด หรือ +0.17% ดัชนี NASDAQ ปิดที่ 5,835.51 จุด ลดลง 25.12 จุด หรือ -0.43% และดัชนี S&amp;P500 ปิดที่ 2,363.81 จุด เพิ่มขึ้น 0.99 จุด หรือ +0.04%
 
ตลาดหุ้นยุโรปปิดลบ เมื่อคืนนี้ (23 ก.พ.) หลังจากบริษัทจดทะเบียนรายใหญ่บางแห่งได้เปิดเผยผลประกอบการที่อ่อนแอ นอกจากนี้ บรรยากาศการซื้อขายยังได้รับแรงกดดันหลังจากรายงานการประชุมของธนาคารกลางสหรัฐ (เฟด) ไม่ได้ส่งสัญญาณที่ชัดเจนเกี่ยวกับการปรับขึ้นอัตราดอกเบี้ยในอนาคต
ดัชนี Stoxx Europe 600 ลดลง 0.1%  372.85 จุด
ดัชนี CAC-40 ตลาดหุ้นฝรั่งเศสปิดที่ 4,891.29 จุด ลดลง 4.59 จุด, -0.09% ดัชนี DAX ตลาดหุ้นเยอรมันปิดที่ 11,947.83 จุด ลดลง 50.76 จุด, -0.42% ดัชนี FTSE 100 ตลาดหุ้นลอนดอนปิดวันทำการล่าสุดที่ 7,271.37 จุด ลดลง 30.88 จุด, -0.42%
 
ตลาดหุ้นลอนดอนปิดในแดนลบ เมื่อคืนนี้ (23 ก.พ.) ด้วยแรงฉุดจากการร่วงลงของหุ้นกลุ่มเหมืองแร่และกลุ่มการเงิน โดยเฉพาะธนาคารบาร์เคลย์ส ซึ่งร่วงลงอย่างหนัก หลังธนาคารเผยผลกำไรต่ำกว่าคาดการณ์ นอกจากนี้ นักลงทุนยังวิตกด้วยว่า ทางธนาคารยังไม่สามารถยุติคดีความกับกระทรวงยุติธรรมสหรัฐในข้อหาฉ้อโกงการจำหน่ายหลักทรัพย์ที่มีสัญญาจำนองค้ำประกัน (MBS) ซึ่งเป็นต้นเหตุของวิกฤตการเงินโลกในปี 2008
ดัชนี FTSE 100 ลดลง 30.88 จุด หรือ -0.42% ปิดที่ 7,271.37 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (23 ก.พ.) หลังจากสำนักงานสารสนเทศด้านพลังงานสหรัฐ (EIA) รายงานว่าสต็อกน้ำมันดิบสหรัฐเพิ่มขึ้นน้อยกว่าคาดเมื่อสัปดาห์ที่แล้ว 
สัญญาน้ำมันดิบ WTI ส่งมอบเดือนเม.ย.เพิ่มขึ้น 86 เซนต์ หรือ 1.6% ปิดที่ 54.45 ดอลลาร์/บาร์เรล
สัญญาน้ำมันดิบเบรนท์ส่งมอบเดือนเม.ย.เพิ่มขึ้น 74 เซนต์ หรือ 1.3% ปิดที่ 56.58 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (23 ก.พ.) โดยได้แรงหนุนจากการคาดการณ์ที่ว่า ธนาคารกลางสหรัฐ (เฟด) จะยังไม่ปรับขึ้นอัตราดอกเบี้ยในเดือนมี.ค. หลังจากรายงานการประชุมครั้งล่าสุดบ่งชี้ว่าเฟดระมัดระวังในการกำหนดช่วงเวลาของการปรับขึ้นดอกเบี้ยครั้งต่อไป
สัญญาทองคำตลาด COMEX (Commodity Exchange) ส่งมอบเดือนเม.ย.พุ่งขึ้น 18.1 ดอลลาร์ หรือ 1.47% ปิดที่ระดับ 1,251.40 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 16.7 เซนต์ หรือ 0.93% ปิดที่ 18.117 ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 9.2 ดอลลาร์ หรือ 0.92% ปิดที่ 1,011.90 ดอลลาร์/ออนซ์
สัญญาพัลลาเดียมส่งมอบเดือนมิ.ย.เพิ่มขึ้น 4.40 ดอลลาร์ หรือ 0.6% ปิดที่ 774.60 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (23 ก.พ.) หลังนักลงทุนเกิดความวิตกว่า รัฐบาลสหรัฐภายใต้ประธานาธิบดีโดนัลด์ ทรัมป์ จะดำเนินนโยบายกระตุ้นเศรษฐกิจอย่างเต็มศักยภาพตามคำมั่นที่ให้ไว้ก่อนหน้านี้ได้อย่างไร
ดอลลาร์อ่อนค่าลงเมื่อเทียบกับเยน ที่ระดับ 112.75 เยน จากระดับ 113.15 เยน และอ่อนค่าลงเมื่อเทียบกับฟรังก์สวิส ที่ระดับ 1.0073 ฟรังก์สวิส จากระดับ 1.0102 ฟรังก์สวิส
ยูโรแข็งค่าขึ้นเมื่อเทียบกับดอลลาร์สหรัฐที่ระดับ 1.0572 ดอลลาร์ จากระดับ 1.0564 ดอลลาร์ ในขณะที่ปอนด์แข็งค่าขึ้นแตะ 1.2541 ดอลลาร์จากระดับ 1.2457 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7715 ดอลลาร์ จากระดับ 0.7706 ดอลลาร์